Maailman nettijätit osoittavat mieltään yhden internetin perusperiaatteen, nettineutraliteetin, puolesta.

Vuoden 2014 mielenosoitukset näkyivät internetin lisäksi myös fyysisessä maailmassa. ALL OVER PRESS

Nettineutraliteetti on periaate, joka on ollut olemassa käytännössä niin pitkään kuin internetkin on ollut.

Periaate tarkoittaa sitä, että internet-palveluntarjoajien pitää käsitellä kaikkea verkkoliikennettä samanarvoisesti. Kaikki internetin käyttäjät ovat tasa-arvoisia.

Nyt nettineutraliteetti on kuitenkin uhattuna, minkä myötä maailman monet maailman suurimmista nettipalveluista nousevat barrikaadeille, uutisoi Ars Technica. Mielenosoituksen päivämäärä on 12. heinäkuuta, eli ensi viikon keskiviikkoa.

Mukana ovat maailman nettijäteistä muun muassa Netflix, Reddit, Pornhub, Amazon, Twitter, Vimeo, Mozilla, Bittorrent, Discord, Imgur, Medium, Redtube ja Soundcloud.

Vain omat palvelut toimisivat

Ilman nettineutraliteettia verkkoyhtiöt voisivat esimerkiksi antaa rikkaille ohituskaistoja, suosia omia palveluitaan muiden kustannuksella tai jopa estää kaistan antamisen tietyillä palveluille. Pahimmassa tapauksessa tilanne voisi olla se, että ainoastaan verkkoyhtiöiden tai heidän, jotka maksavat eniten, palvelut toimivat tietyissä verkoissa.

Käytännön esimerkki voisi toimia vaikkapa niin, että Suomessa Elisan tarjoamassa verkossa järkevällä nopeudella toimisivat ainoastaan Elisan omat palvelut. Tällä hetkellä verkkoyhtiöt eivät saa lain mukaan laittaa omia tai muidenkaan palveluita etusijalle.

Trumpin nimityksen seurausta

Nettineutraliteetti on uhattuna erityisesti USA:ssa, jossa nettioperaattorit haluaisivat hankkiutua eroon koko periaatteesta. Nyt myös Yhdysvaltain telehallintovirasto on lämmennyt ajatukselle. Yhdysvaltain presidentti Donald Trump nimittäin nosti valtakautensa alussa viraston johtoon Ajit Pain, joka on peiaatteen tunnettu vastustaja.

Battle for the Net -nimen saaneeseen kampanjaan osallistuvat sivustot lisäävät palveluihinsa muun muassa erilaisia pop up -viestejä, joissa tiedotetaan nettineutraliteettiin liittyvistä uhista.

Kampanjan yhteydessä voi jopa puhua maailman suurimmasta mielenosoituksesta, sillä se luultavasti tulee näkymään miljoonien ihmisten elämässä ympäri maapalloa.